梅尧臣
长歌行
世人何恶死，死必胜於生。
劳劳尘土中，役役岁月更。
大寒求以{左日右奥}，大暑求以清。
维馁求以饁，维渴求以觥。
其少欲所惑，其老病所婴。
富贵拘法律，贫贱畏笞榜。
生既若此苦，死当一切平。
释子外形骸，道士完髓精。
二皆趋死途，足以见其情。
遗形得极乐，升僊上玉京。
是乃等为死，安有蜕骨轻。
日中不见影，阳魂与鬼并。
庄周谓之息，漏泄理甚明。
仲尼曰焉知，不使人道倾。
此论吾得之，曷要世间行。